CELEX: 32012D0790
Language: mt
Date: 2012-12-14 00:00:00
Title: 2012/790/UE: Deċiżjoni ta’ Implimentazzjoni tal-Kummissjoni tal- 14 ta’ Diċembru 2012 għall-finijiet tad-Deċiżjoni tal-Kunsill 2009/470/KE fir-rigward tal-għajnuna finanzjarja tal-Unjoni lil-laboratorju ta’ referenza tal-UE għall-Ittestjar tar-Residwi bejn l- 1 ta’ Jannar u l- 31 ta’ Diċembru 2012 (notifikata bid-dokument numru C(2012) 9286)

18.12.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 348/28
            
         DEĊIŻJONI TA’ IMPLIMENTAZZJONI TAL-KUMMISSJONI
   tal-14 ta’ Diċembru 2012
   għall-finijiet tad-Deċiżjoni tal-Kunsill 2009/470/KE fir-rigward tal-għajnuna finanzjarja tal-Unjoni lil-laboratorju ta’ referenza tal-UE għall-Ittestjar tar-Residwi bejn l-1 ta’ Jannar u l-31 ta’ Diċembru 2012
   (notifikata bid-dokument numru C(2012) 9286)
   (It-test Olandiż biss huwa awtentiku)
   (2012/790/UE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Deċiżjoni tal-Kunsill 2009/470/KE tal-25 ta’ Mejju 2009 dwar in-nefqa fil-kamp veterinarju (1), u partikolarment l-Artikoli 31(1) u (2) tagħha,
   Wara li kkunsidrat ir-Regolament (KE) Nru 882/2004 tal-Parlament Ewropew u tal-Kunsill tad-29 ta’ April 2004 dwar il-kontrolli uffiċjali mwettqa biex tiġi żgurata l-verifikazzjoni tal-konformità mal-liġi tal-għalf u l-ikel, mas-saħħa tal-annimali u mar-regoli dwar il-welfare tal-annimali (2), u b’mod partikolari l-Artikolu 32(7) tiegħu,
   Billi:
   
               (1)
            
            
               Il-laboratorji ta’ referenza tal-Unjoni Ewropea jistgħu jingħataw għajnuna finanzjarja tal-Unjoni skont l-Artikolu 31 tad-Deċiżjoni 2009/470/KE.
            
         
               (2)
            
            
               Skont l-Artikolu 75 tar-Regolament tal-Kunsill (KE, Euratom) Nru 1605/2002 (3) (minn hawn ’il quddiem imsejjaħ ir-“Regolament Finanzjarju”) u l-Artikolu 90(1) tar-Regolament (KE, Euratom) Nru 2342/2002 (4) (minn hawn ’il quddiem imsejħa r-“Regoli ta’ Implimentazzjoni”), l-impenn ta’ nfiq mill-baġit tal-UE għandu jiġi preċedut minn deċiżjoni ta’ finanzjament li tistabbilixxi l-elementi essenzjali ta’ azzjoni li tinvolvi nfiq u li tiġi adottata mill-istituzzjoni jew l-awtoritajiet li lilhom ikunu ġew delegati s-setgħat mill-istituzzjoni.
            
         
               (3)
            
            
               Ir-Regolament ta’ Implimentazzjoni tal-Kummissjoni (UE) Nru 926/2011 tat-12 ta’ Settembru 2011 għall-finijiet tad-Deċiżjoni tal-Kunsill 2009/470/KE fir-rigward tal-għajnuna finanzjarja tal-Unjoni lil-laboratorji ta’ referenza tal-Unjoni għall-għalf u l-ikel tal-annimali u għas-settur tas-saħħa tal-annimali (5), jistabbilixxi li l-għajnuna finanzjarja mill-Unjoni għandha tingħata jekk il-programmi ta’ ħidma approvati jiġu implimentati b’mod effettiv u li l-benefiċjarji jgħaddu t-tagħrif kollu meħtieġ f’limiti ta’ żmien partikolari.
            
         
               (4)
            
            
               L-Istitut għas-Sikurezza fl-Ikel f’Wageningen, il-Pajjiżi l-Baxxi (RIKILT) – intgħażel bħala l-laboratorju ta’ referenza tal-UE għall-ittestjar tar-residwi fir-Regolament tal-Kummissjoni (UE) Nru 563/2012 tas-27 ta’ Ġunju 2012, li jemenda l-Anness VII tar-Regolament (KE) Nru 882/2004 tal-Parlament Ewropew u tal-Kunsill fir-rigward tal-lista tal-laboratorji ta’ referenza tal-UE (6) b’effett retroattiv mill-1 ta’ Jannar 2012.
            
         
               (5)
            
            
               F’Settembru 2011 RIKILT introduċa programm ta’ ħidma provviżorju għas-sena 2012 bħala parti mill-kandidatura tiegħu. Wara li ntgħażel, RIKILT ippreżenta programm ta’ ħidma aġġornat u stimi tal-baġit korrispondenti. Il-Kummissjoni vvalutat u approvat il-programm ta’ ħidma aġġornat u l-stimi tal-baġit korrispondenti ppreżentati mil-laboratorji ta’ referenza tal-Unjoni Ewropea għas-sena 2012.
            
         
               (6)
            
            
               Il-programm ta’ ħidma ilu jintuża mill-1 ta’ Jannar 2012. Għalhekk, huwa meħtieġ finanzjament mill-1 ta’ Jannar 2012.
            
         
               (7)
            
            
               Billi l-pjan ta’ ħidma tal-2012 huwa qafas dettaljat biżżejjed fit-tifsira tal-Artikolu 90(2) u (3) tar-Regoli ta’ Implimentazzjoni, din id-deċiżjoni tikkostitwixxi deċiżjoni ta’ finanzjament.
            
         
               (8)
            
            
               Għalhekk, għandha tingħata għajnuna finanzjarja tal-Unjoni lil-laboratorji ta’ referenza tal-Unjoni Ewropea magħżula biex jikkofinanzjaw l-attivitajiet tagħhom biex iwettqu l-funzjonijiet u d-dmirijiet stipulati fl-Artikolu 32 tar-Regolament (KE) Nru 882/2004. L-għajnuna finanzjarja tal-Unjoni għandha tingħata bir-rata ta’ 100 % tal-kostijiet eliġibbli kif inhu definit fir-Regolament ta’ Implimentazzjoni (UE) Nru 926/2011.
            
         
               (9)
            
            
               Skont l-Artikolu 3(2)(a) tar-Regolament tal-Kunsill (KE) Nru 1290/2005 tal-21 ta’ Ġunju 2005 dwar l-iffinanzjar tal-politika agrikola komuni (7), il-qerda tal-mard tal-annimali u l-programmi ta’ kontroll (il-miżuri veterinarji) għandhom jiġu ffinanzjati mill-Fond Agrikolu Ewropew ta’ Garanzija (FAEG). Barra minn hekk, it-tieni paragrafu tal-Artikolu 13 tar-regolament jipprevedi li f’każijiet eċċezzjonali ġġustifikati kif xieraq, għall-miżuri u l-programmi koperti mid-Deċiżjoni tal-Kunsill 90/424/KEE tas-26 ta’ Ġunju 1990 dwar in-nefqa fil-kamp veterinarju (8), in-nefqa marbuta mal-kostijiet amministrattivi u tal-istaff imġarrba mill-Istati Membri u l-benefiċjarji tal-għajnuna mill-EAGF, għandha tiġi koperta mill-Fond. Għal skopijiet ta’ kontroll finanzjarju, għandhom japplikaw l-Artikoli 9, 36 u 37 tar-Regolament (KE) Nru 1290/2005.
            
         
               (10)
            
            
               Il-miżuri stipulati f’din id-Deċiżjoni huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
            
         ADOTTAT DIN ID-DEĊIŻJONI:
   Artikolu 1
   1.   Il-programm ta’ ħidma għall-2012 ippreżentat fis-27 ta’ Settembru 2011 minn RIKILT — l-Istitut għas-Sikurezza fl-Ikel, parti minn Wageningen University & Research Centre, hawnhekk qed jiġi approvat.
   2.   Għall-Ittestjar tar-Residwi, l-Unjoni tagħti għajnuna finanzjarja lil RIKILT — l-Istitut għas-Sikurezza fl-Ikel, parti minn Wageningen University & Research Centre. Il-laboratorju għandu jwettaq il-funzjonijiet u d-dmirijiet stipulati fil-parti I tal-Anness VII, tar-Regolament (KE) Nru 882/2004, il-punt 12a.
   3.   L-għajnuna finanzjarja tal-Unjoni għandha tingħata bir-rata ta’ 100 % tal-kostijiet eliġibbli kif inhu definit fir-Regolament ta’ Implimentazzjoni (UE) Nru 926/2011 imġarrba minn dak l-istitut għall-programm ta’ ħidma u għandha tammonta għal massimu ta’ EUR 470 000 għall-perjodu bejn l-1 ta’ Jannar u l-31 ta’ Diċembru 2012, li minnu massimu ta’ EUR 25 000 għandu jkun ddedikat għall-organizzazzjoni ta’ workshop tekniku dwar l-Ittestjar tar-Residwi.
   Artikolu 2
   Din id-Deċiżjoni hija indirizzata lil: RIKILT — l-Istitut għas-Sikurezza fl-Ikel, parti minn Wageningen University & Research Centre, Akkermaalsbos 2, Binja Nru 123, 6708 WB Wageningen, il-Pajjiżi l-Baxxi.
   
      Magħmul fi Brussell, l-14 ta’ Diċembru 2012.
      
         
            Għall-Kummissjoni
         
         Tonio BORG
         
            Membru tal-Kummissjoni
         
      
   
   
      (1)  ĠU L 155, 18.6.2009, p. 30.
   
      (2)  ĠU L 165, 30.4.2004, p. 1.
   
      (3)  ĠU L 248, 16.9.2002, p. 1.
   
      (4)  ĠU L 357, 31.12.2002, p. 1.
   
      (5)  ĠU L 241, 17.9.2011, p. 2.
   
      (6)  ĠU L 168, 28.6.2012, p. 24.
   
      (7)  ĠU L 209, 11.8.2005, p. 1.
   
      (8)  ĠU L 224, 18.8.1990, p. 19.